Daniel Crăciun 
Fiii lui Rawser inspirat de o poveste a Egiptului Antic din 
papirusul Westear 


Undeva, departe, în adâncul îndepărtat al Nubiei pârjolite de 
razele marelui Ra, se afla cândva muntele sacru în care își avea sălașul 
însuşi Khnum, făuritorul și olarul divin. Cum stătea el la roata lui, 
într-una din zile, făurind felurite chipuri de oameni și de animale, sau 
dând noi înțelesuri magiei, auzi vaiet şi simţi întunecare şi durere 
dinspre țara Egiptului. Zeul își părăsi atunci atelierul și se așeză 
gânditor pe o stâncă, privind în zare prin ceața aşternută deasupra 
fluviului, spre nord. 

O frumoasă nubiană, inimoasă slujitoare cu trup de abanos și 
flori înmiresmate în părul lung şi cârlionţat, îi văzu mâhnirea şi se 
apropie de zeu purtând o amforă cu vin și bucate alese. 

— Ce vrei tu, Antilopă? o întrebă, blând, Khnum. 

— Am văzut mâhnirea stăpânului meu, răspunse ea, şi am venit 
să-l îmbun... Care e pricina ei?... Pot eu, oare, să îi înveselesc sufletul? 

— Vai, ţie, făptură a Nubiei arzătoare, Leagănul Vieţii... Am avut 
o viziune și am văzut cum suferă țara Egiptului sub jug străin... 
Privirea mea s-a dus, deodată, în viitor, și am văzut, ca în lumina unui 
fulger, cum înșiși zeii sunt dărâmațţi de pe soclurile lor și înlocuiți cu 
zei străini. Am văzut cum urmaşii frumoșilor tăi fii vor fi duși în lanţuri 
de fier, într-o îndepărtată şi grea sclavie. Am văzut timpuri când zeii 
vor dispărea unul câte unul și doar buna Isis, Regina noastră, va lupta 
singură cu șarpele Apophis, Răul Suprem... Și, cu toate acestea, 
oamenii nerecunoscători o vor ignora şi huli... 

Nubiana își plecă fruntea, întristată. Părul ei, revărsat, atinse 
piciorul sprijinit pe stâncă al zeului. 


— Stăpâne, zise ea, iartă îndrăzneala unei fete umile! Dar, dacă 
viitorul se arată atât de cumplit, de ce nu te întorci la roata ta, să 
făureşti chipurile potrivite să-l îndulcească? 

— Câteodată, nu-i suficient ca zeii să-şi facă datoria statornicită 
de Marele Atunci, Cel Ascuns, de a sta de veghe la echilibrul lumii... 
Atunci se cer împlinite alte fapte şi chiar să luăm chip uman. 

— Dacă e aşa, prea-mărite stăpân, încingeţi-vă trupul cu pielea 
de leopard şi coborâţi pe pământ, în chip de mare preot şi rege! 

Cum ar fi putut să înţeleagă o fată nubiană durerile zeilor? 
Sufletul ei simplu slujea cu drag, însă, pentru un zeu, forma umană e 
una dintre cele mai cumplite încercări. 

— Voi pleca o vreme, da... Tu, Antilopă, veghează să fie dereticat 
în fiecare zi sălașul magic al olarului, căci eu voi pleca spre nord, în 
tărâmul înalt al lui Nut, unde locuiește Isis! 

La una din înaltele porţi ale tronului lui Isis, Stăpâna Cerului, se 
aflau trei întrupări ale luminii, trei zeițe de o negrăită frumuseţe: 
Nephtys, veghetoarea, sora geamănă a lui Isis, Heket, zeița ce avea în 
grijă naşterea pruncilor, și Meşkhenet, ursitoarea. Trebuie spus că cele 
trei lumini erau, de fapt, surori, ca reflectări diferite ale aceluiaşi 
principiu al dragostei Divinei pentru tot ce-i viu. 

— Ce gând te aduse, frate, în înaltul Nut? întrebă Nephtys, la 
sosirea olarului Khnum. 

— O, voi ştiţi la fel de bine, iubite surori, că Egiptul, țara cea 
dintâi întemeiată de noi, este ocupată de regii cruzi de la răsărit, pe 
numele lor de Hicsoşi, care îşi mai zic şi regi ai pustiului. Egiptul geme 
de prea mult timp sub jugul cruzimii și al minciunii, iar dacă această 
țară nu va mai cunoaște înțelepciunea pentru a fi răspândită în lumea 
oamenilor, aşa cum a fost statornicit de Ra, zeița Maat, Dreptatea, va fi 
ucisă. Ciclul judecăților și reînvierilor ar putea fi întrerupt... 
Tărâmurile sufletelor şi ale zeilor, de la cel întunecat al lui Osiris, până 
la cel înalt al lui Ra, ar fi răsturnate, șerpii infernali se vor târî pe 
pământ, iar Nimicitoarea va păși în plină zi! Pentru un om sau o ţară, o 
încercare, chiar aspră, e câteodată îngăduită. Însă distrugerea 
definitivă a ordinii și dreptăţii ar sluji Răului Suprem, Şarpelui... 

— Taci, ştim... - îl opri Nephtys. 

Răul Suprem nu trebuia numit în înaltul lui Nut, căci ar fi fost ca 
şi când i s-ar fi acordat puteri într-un loc ce trebuia ferit pe veci de 
influenţa lui. 


— Destul că buna Regină urcă zilnic în Barca Veşniciei ca să 
înfrunte răul nefiinţei, alături de Thot, Osiris, Horus, Anubis... de Seth, 
şi de toţi zeii! Cât mă doare când o ştiu cum se istoveşte... 

Khnum, zeul Elefantinei, ştia că, la începuturile Lumii, lupta cu 
răul părea o uşoară și plăcută vânătoare. Urcaţi în Barca Veșniciei, zeii 
străpungeau trupul lui Apophis în milioane de locuri până când era 
silit să se retragă dincolo de marginile materiei. Acum, Lumea îşi 
pierdea puterile, iar ei ajunseseră să resimtă încordarea zilnică de a 
opri haosul. 

— Ai văzut-o şi tu, Nephtys? întrebă Khnum. 

Lumina zeiţei păli o clipă. 

— Da, frate, mi s-a arătat profeția... 

— Trebuie să-l vorbim! 

Zeițele înţeleseră că trebuie să o prevină pe augusta lor soră 
despre înmulţirea viziunilor şi a semnelor profetice. În acest timp, 
tărâmul ceresc căpătă o nouă strălucire, iar florile sacre de lotus se 
deschideau să absoarbă lumina. Scarabei strălucitori vibrau din aripi 
aurite, anunțând zorile pe pământ şi umplând cerul de cântecul 
recunoştinței că Regina s-a întors încă o dată victorioasă. Înțelepții 
cunoscători ai muzicii divine rotiră sferele cu desăvârşită pricepere, 
dând naștere unui cântec duios ca o chintesenţă a trilurilor și 
chemărilor lumii vii. 

Zeițele Heket şi Meșkhenet, mai apropiate de umanitate, 
aproape că plângeau de bucurie. „Ea este aici, este aici, s-a întors!” 
părea să exprime totul în jurul lor. Cerul strălucea într-o lumină 
înnoită, iar Pământul, pentru o clipă, uita durerile. 

— Când te gândeşti cât a suferit, în divinitatea ei, înmiit față de o 
muritoare, pentru a apăra întreaga fire! exclamă Nephtys. 

— Fiinţă desăvârşită de lumină, tip şi esență deplină a zeilor și 
zeițelor, apărătoare a firii şi deținătoare a cuvintelor de foc, îți purtăm 
Ție recunoștința și dragostea noastră! completă Khnum o rugăciune, 
izvorâtă din inima a milioane de fiinţe. 

Zeităţile înaintară prin Sala Hipostilă, o antecameră a Marii Săli 
a zeilor din Nut. Acela era locul unde aveau să o întâlnească pe Isis. 
Coloanele înaltelor jerbe de lumină se înălțau până la tavanele boltite 
asemeni norilor galactici, din cerul preaînalt unde sufletele drepţilor, 
victorioşi la judecata lui Osiris, se pregăteau pentru eterna reînviere. 
În lumina diafană a ordinii neperturbate înfloreau sicomorii, petale şi 


miresme de flori plutind, pretutindeni, de jur-împrejur. Alături de ei, 
zeii simţiră Prezenţa Discretă, entitatea vizibilă și, totuși, abia 
percepută, a unei alte ființe de lumină. Era chiar aura îndepărtată, pe 
care o recunoscură imediat... Regina însăşi se afla încă departe, în 
apartamentele ei. 

— Te salutăm pe Tine, Cea mai luminoasă decât toţi zeii!... 
glăsui Khnum. 

— Sunt alături de Voi, frate! Ce zvon te-a făcut să lași atelierul 
magic de pe munte? 

— Zvon de durere din Egipt, Stăpână, ţara pe care Tu însăţi ai 
întemeiat-o, împreună cu Osiris! Dreptatea lui Maat și ordinea lumii 
sunt în pericol! 

— Va trebui să ne întrupăm din nou, frate, să coborâm în Egipt... 
Cu toate acestea, nu putem interveni direct, căci, în acest ciclu, 
hotărârea nestrămutată a lui Ra a fost ca oamenii să apere Dreptatea 
pe Pământ prin puterile lor. 

— Ştim, Regină divină, dar și hotărârile nestrămutate ale zeilor 
pot fi schimbate prin rugăciuni fierbinţi! 

— Fără îndoială, căci Omul este parte importantă a creaţiei lui 
Atunci... Zeii vor să îl aducă în Barca Veșniciei, pentru a-l avea alături 
în lupta lor. lată însă că, în nenorocire, oamenii au uitat de altarele 
noastre! 

— Să le aducem aminte, deci, de ele! 

— Să îi alegem pe cei buni și demni să le aducă aminte, frate! Vă 
aştept în Marea Sală, în falnice veșminte omenești! 

— O, Stăpână, necruțătoare ești! bombăni Khnum. 

Pentru el, fin cunoscător al magiei naturale, transformarea nu 
era chiar atât de anevoioasă, însă Zeul Elefantinei era preocupat de 
durerea zeițelor, cu deosebire de Nephtys, sora geamănă și cea mai 
fidelă imagine a lui Isis. O ființă cerească, un zeu, conţine în starea lui 
deplină o putere extraordinară, concentrată, o energie de neimaginat 
pentru muritori. A-i cere să îmbrace formă umană înseamnă a-l sili 
să-şi lepede marile puteri aproape cu totul, lucru tot atât de greu cu a 
trece elefantul prin urechile acului. Nu e de mirare că zeii, când se află 
pe pământ, sunt trădaţi, uneori, de statura lor uriașă, pentru că se 
îndură anevoie să renunțe complet la puterile supraomenești. După 
cum și revenirea, din om, înapoi, în starea de zeu, era cel mai dureros 
lucru care fusese inventat în Univers. 


Ei, dar ce privelişte ar fi fost, pentru ochiul omenesc, apariția 
celor trei zeițe, în veşminte muritoare! Nephtys cea înaltă, cu părul 
auriu şi ochi de peruzea, era îmbrăcată într-o rochie lungă diafană, cu o 
centură fină împletită măiestrit şi coliere de perle și scoici mărunte, 
frumos colorate. Heket era o frumoasă brunetă cu părul lung și bogat, 
tot în rochie diafană, având brățări pe mâini și coliere din agată 
sângerie şi opal. Meşkhenet, ursitoarea, era o roșcată cu părul de foc şi 
ochi de jar, îmbrăcată în rochie scurtă până la genunchi, strânsă pe 
trup, cu flori roşii pe fond alb, şi podoabe din pietre ca cele de ametist. 
Căci e greu de spus dacă zeițelor, prinse în învelișul de femeie, doar le 
plăceau podoabele sau își ascunseseră în mărgele o parte din 
farmecele și puterile lor. Lui Khnum nu-i fu prea greu să ia aspectul 
unui tânăr nubian, cu trup de negru înalt și musculos, având o simplă 
pânză în jurul șoldurilor. 

— Ah, ce v-aţi gătit așa, credeţi că veți cobori pe Pământ în chip 
de prințese? Cine are nevoie de prințese într-o ţară încercată? le 
mustră vocea tânără a unei adolescente ce apăru îndată după un 
paravan. 

— Dar, tu, cine ești, să ne cerţi? întrebară zeițele. 

— Sunt Bes, trimisa lui Isis! 

Bes era o zeitate minoră, patroana pisicilor. Nou-venita vorbise 
obraznic suratelor ei divine, de rang mult mai înalt. La fel cum îi era 
vorbirea, avea ținuta cât se poate de lejeră, o simplă pânză cu ciucuri în 
jurul șoldurilor, fără alte podoabe decât o panglică aurie peste talie şi o 
ghirlandă de flori mici la gât. 

— Dar ce vom face, sub ce chip doreşte Prea-Mărita să apărem 
oamenilor? 

— Veţi fi dănțuitoare, veți merge din casă în casă, să distrați 
pământenii, le cântaţi, le dansaţi, ca să-i cunoașteţi mai bine! Luaţi-vă, 
harpele, lăutele, sistrele şi tamburinele şi aduceţi-vă aminte de 
sărbătorile fără pereche ale Egiptului! Avem noroc că unchieșul 
Khnum duce tot greul! 

— Şi tu mergi cu noi, Bes? 

— Păi... să mă gândesc... sunteţi în stare să distraţi pe cineva?... 
Hmm, murmură, examinându-le... nu cred! Bineînţeles că trebuie să 
merg şi eu! 

Dacă nu le-ar fi deranjat cu obrăznicia, Bes era o copilă 
încântătoare, de cel mult șaisprezece ani, mică la trup, dar minunat 


proporționată și fremătând de energie, cu surâs dulce și ochi de 
culoarea intensă a mării în zile de furtună. Pletele ei șaten deschis se 
aşezau în şuvițe neîmblânzite, când într-o parte, când în alta, a 
umerilor delicați. 

— Dar unde e Regina noastră? întrebă Nephtys. 

— A spus Regina că merge Ea însăşi, acum? Eu vă voi conduce! 

Zeițele înghiţiră în sec, iar Khnum se amuză de încurcătura lor. 

— Ştii dansurile oamenilor, Bes? întrebă așa, într-o doară, 
ursitoarea. 

— Fireşte că le ştiu, izbucni Bes, conducându-și suratele mai 
mari spre ieşire, pe podeaua magică. Știu dansurile și cânturile de 
sărbătorile Sed şi Opet, care se ţin în cinstea zeilor, ca şi dansurile 
acrobatice, când se dau petreceri în casele avute. Piruete, salturi, roata, 
aplecarea pe spate, legănatul din şolduri şi scuturatul pe ritmuri, în 
timp ce voi încingeţi harpele şi tamburinele! Chiar ar trebui să vă 
încerc, să nu-mi faceţi vreo rușine! 

— Se pare că ne-am pierdut vremea cu îndatoririle noastre, în 
timp ce pisicile te pot învăța mai multe decât zeii! pufni Meșkhenet, cu 
năduf. 

Între timp ce ieşeau pe o terasă vastă a palatului ceresc, Bes 
privi spre înalt. 

— Credeațţi voi, oare, că Isis nu ştie dansul?! şopti mica făptură, 
spre cele trei zeițe. 

Din înaltul cerului se auzi un șuierat și un glas grav și toți 
tresăriră, mai puţin Bes. 

— Mamă, sunt gata! glăsui Horus, Șoimul, pregătit să îi poarte în 
zbor pe spatele lui uriaș, spre tărâmul oamenilor. 

„Regina!” murmurară zeițele, plecându-şi capetele, cu obrajii în 
flăcări. „Cum de nu Te-am recunoscut?” 

— Slăvită fie Stăpâna noastră, Mare Magiciană, neîntrecută-n 
şiretenii! întări Khnum, împovărat de bagaje. 

Au trecut luni în care neobișnuita trupă de artiști a străbătut 
Egiptul câștigându-și traiul cu dansul și cântul, dar şi tămăduind 
suferinzi sau ajutând nevoiașii. Au mers de la templele lui Khnum, 
aflate lângă prima cataractă, până în nord, în delta Nilului, luni de zile 
care, bineînțeles, în cer nu reprezentau decât câteva ceasuri. Isis, 
copila înțeleaptă, glasul fără pereche și argintul viu al trupei, poposi 
odată pe o insuliță de pescari, lângă Elefantina, și desenă cu degetul, pe 


o stâncă, ankh-ul, Semnul Vieţii. În razele apusului semnul căpătă 
strălucire, intrând înăuntrul pietrei, iar întreaga insulă fu cuprinsă de 
un freamăt. 

— Aici voi avea un templu, când va sosi timpul potrivit - șopti 
Ea. 

— Templele noastre vor fi distruse de mult, pe când al Tău va 
dăinui - răspunse Khnum. 

— O lumină târzie pentru cei singuri, în apus... 

Pe drum, zeii au dăruit veşminte şi podoabe propriilor lor 
temple, ei cumpărându-şi alte straie, de la oameni. Lucrurile făurite în 
cer urmau să împodobească statuile de divinități, creând vibrații 
protectoare, favorizând vindecări și viziuni, ajutându-i pe cei cu inima 
curată să găsească răspunsuri la întrebări. 

— Țara este pregătită acum pentru a se elibera de hicsoşi! îi 
împărtăşeau zeii părerea lor lui Isis. 

— Am îndreptat spicele aplecate de furtună, dar nu am găsit 
legătura care uneşte snopul. 

Într-un ceas al înserării, pe când rătăceau pe străzi prăfuite ca 
să găsească adăpost, bătură la ușa casei unui preot din Mendes, 
Rawser. Preotul însuși le deschise, dar se vedea că este abătut, neras, 
cu veşmintele în neorânduială. Isis, înconjurată de frumoasele zeițe, i-a 
cerut găzduire. Ele îi înfățișară sistrele, şiragurile zornăitoare și 
promiseră că, în schimbul adăpostului pentru acea noapte, îi vor 
înveseli cu cântece și dansuri pe cei din casă. 

— Vă mulțumesc, frumoaselor străine, răspunse preotul, v-aş fi 
primit cu dragă inimă, căci chipurile voastre curate îmi arată că sunteţi 
de încredere, dar nu putem acum! Veţi primi de la servitoare pâine și 
bere proaspătă și vă rog să ţineţi drumul, până la han. 

— Dar care este supărarea Luminăţiei tale? 

— Stăpâna casei, Radjedet, soția mea iubită, se chinuie de azi 
dimineaţă în durerile facerii, iar moașele nu reușesc să o ajute! E deja 
târziu și mi-e teamă să nu piară! 

Atunci, copila grăi: 

— Îngăduie-ne nouă să o vedem, surorile mele și cu mine ne 
pricepem să moșim și am ajutat la multe nașteri în locurile pe unde 
ne-au purtat paşii! 

— Ce-aş mai avea de pierdut? răspunse preotul. Poate zeii sunt 
cu voi... duceţi-vă! 


Zeițele pătrunseră în odaia lui Radjedet, care nu mai rămăsese 
decât cu servitoarea, căci moașa plecase. Ele o trimiseră şi pe 
servitoare afară din încăpere, să aducă apă, apoi închiseră uşa camerei. 
Isis se așeză înaintea femeii, Nephtys înapoia ei, iar Heket grăbi 
naşterea. 

Şi Isis spuse: 

— Nu te arăta prea voinic (user) pentru sânul ei, căci vei avea cu 
cine să-l împarți! Numele tău va fi Userkaf (Voinic este sufletul său)! 

Pruncul îi alunecă în mâini: era un copil lung, cu oase puternice, 
pe care zeițele îl spălară, îi tăiară buricul şi îl așezară în coșuleţ. 
Meșkhenet se duse și îi ursi: 

„Tu, Userkaf, vei fi un destoinic luptător, generalul victorios care 
va elibera țara Egiptului!” 

În vremea asta, zeul Khnum insufla sănătate, prin ştiinţa lui 
magică, în trupul copilului. Servitoarea, care veni să lase la uşa camerei 
un lighean cu apă, băgă de seamă că s-a născut un prunc şi curiozitatea 
nestăpânită o făcu să privească printr-o crăpătură dintre scânduri. 

Iarăşi Isis se aşeză înaintea mamei, Nephtys înapoia ei, iar Heket 
grăbi nașterea. Cum o nouă naștere tocmai urma să se petreacă, Isis 
rosti: 

— Nu întârzia în pântecele mamei tale, căci Egiptul te aşteaptă, 
micule prinț! Te vei numi Ahmose, căci te-ai născut sub semnul lunii 
noi! 

Pruncul nou născut îi alunecă în mâini, iar zeițele îl spălară, îi 
tăiară buricul și îl așezară între patru cărămizi. Meşkhenet merse la el 
pentru a-i ursi: 

„Tu vei fi rege, Ahmose, peste ţara eliberată de fratele tău! Așa 
cum stai acum între cărămizi vei domni ani îndelungațţi, chibzuind cum 
să ridici orașe şi temple neasemuite pe Pământ!” 

Ursitoarea urzise soarta celui mic în Cuvântul Puterii, după 
hotărârea divinei ei surori. Khnum îi insuflă sănătate prințului abia 
născut, în timp ce slujnica de după ușă se ţinea să nu leşine de mirare. 

Încă o dată Isis se aşeză înaintea mamei, Nephtys înapoia ei, iar 
Heket grăbi nașterea. De astă dată, copila divină grăi așa: 

— Nu fi posomorât că eşti ultimul, Keku, căci ceea ce a rămas 
pentru tine nu are preț mai mic! 

Pruncul alunecă în brațele ei protectoare, iar zeițele îl luară cu 
grijă, i se tăie buricul, fu aşezat și spălat. Pe acest copil, ultimul născut, 


însăși Isis îl ţinu în braţe cât Meșkhenet îi rosti ursita: 

„Tu, Keku, vei trăi o sută zece ani, vârsta drepţilor în ochii Zeiţei! 
Gândul tău va străbate cărări neştiute şi îi vei adora pe zei privindu-i în 
față. Visele tale vor fi cioplite în piatră!” 

Khnum îi dărui şi acestui copil suflarea de sănătate și viață 
lungă, în timp ce servitoarea își prinse gura cu amândouă mâinile de 
teamă să nu scoată vreun sunet, de uimită ce se afla. Cum Radjedet, 
istovită, adormise pe loc, zeițele ieșiră din cameră să îl anunţe pe 
Rawser: 

— Bucură-te, Rawser, preot cu inimă înţeleaptă, căci ţi s-au 
născut trei fii! 

— Oh, străinelor, și tu, falnice nubian, ce răsplată vreţi de la 
mine? Casa mea este prea umilă pentru binele pe care mi l-aţi făcut! 

— Cinsteşte zeii, Rawser, dă bună creștere fiilor tăi și rămâi în 
pace! 

Rawser puse să fie ospătaţi și, zei şi oameni, înnoptară. La 
plecare, Isis îşi desprinse de la gât ghirlanda de flori nemuritoare, 
aduse din cer, iar Khnum împleti din ea trei cununi mici. 

— Rogu-te, păstrează aceste cununi într-o lădiță, dar așază-le pe 
capul fiilor tăi dacă sunt bolnavi, de ziua lor, și ori de câte ori aveţi 
vreo sărbătoare! ceru Isis. 

Preotul recunoscător închise cununile într-o ladă mică pe care o 
duse într-o încăpere încuiată. Cum străinii au plecat curând, slujnica, 
Thabica, nu ştia cum să deschidă acea încăpere... Într-o zi, când 
Radjedet i-a cerut nişte vase de bucătărie, şi-a convins stăpâna că 
numai în acea încăpere se puteau găsi. Cum Radjedet fusese prea 
obosită după naşterea grea, abia acum, îndemnată de slujnică, deschise 
lădița cu cele trei cununi și văzu uimită că florile erau încă proaspete, 
adiind mireasme fine, iar în preajma lor se auzea, încet, o muzică 
cerească. Înţeleapta Radjedet porunci slujnicei să pună cununile la loc, 
să înfăşoare lada în piele ca să le ferească de gângănii, și încuie 
încăperea. 

Când se întoarse Rawser și află de la soţie întâmplarea, înţelese 
încă o dată că o binecuvântare fusese dăruită casei lui și aduse laudă 
Celor Preaînalți. Dar asta nu o ferici pe slujnică. Devenise tot mai 
leneșă şi iscoditoare și se purta ca şi când i s-ar fi datorat ceva pentru a 
nu divulga un secret rușinos. Amintea mereu de cununi fără să fie 
nevoie, cu șoapte și aluzii nepotrivite, exagerându-şi rolul de mare 


„confidentă”. Faţă de cei trei copii prinsese ură, avea o comportare 
înveninată, până într-o zi când s-a purtat atât de urât cu unul dintre 
băieţi încât Radjedet, supărată, a ameninţat că o alungă. 

Slujnica a plecat înfuriată la fratele ei, plugar, să se plângă: 

— Ha, poate să-mi facă ea mie una ca asta? Poate nu știe că eu 
am auzit ursita fiului ce ar urma să devină faraon, împotriva regilor 
Avans-ului... Dacă mă duc la Ioasaf Bărbosu, comandantul hicsos, mă 
va acoperi cu aur! lar ca dovadă o să am chiar cununile din casa lor. 
Cununi ce se cuvin prinților, nu fiilor lui Rawser! Chiar e un prilej fără 
pereche! 

— Taci, nesăbuito! Taci! o certă fratele ei, în timp ce lega niște 
snopi de in Cum să ameninţi tu casa unde te afli la adăpost ca și pe 
bunul stăpân care te-a luat din coliba părinţilor noştri? 

— Tu nu vezi decât munca câmpului! Eu am ceva de valoare, 
pentru că am ştiut să aflu, și voi primi o casă și servitori în schimb, iar 
tu vei sta tot aici, în balegă! Şi ştii de ce? Pentru că eu sunt isteață şi 
profit de prilej, pe când tu gândești precum vaca pe care o mulgi și o 
spetești cu aratul! 

Fratele femeii se înfurie şi îi trase o palmă grea, de om învăţat cu 
munca. Thabica se răsturnă într-o băltoacă și începu să-și blesteme 
neamul de slugi din care se trăgea. Atunci, el mai luă un snop de vrejuri 
şi o plesni de câteva ori peste părțile dinapoi, pe când încerca să scape. 
Nu era om învățat, dar, ca egiptean, nu-i plăcea să audă de hicsoşi sau 
de turnătorii, în familia lui. Și, mai ales, nu accepta să-i fie jignită vaca, 
animalul iubit al zeiţei Hathor! 

Femeia se duse la fluviu să se spele, hotărâtă, de data asta, să le 
arate la toți ce poate. Cum se spăla, blestemând și suduind pe marginea 
apei, dintr-odată, din fluviu, țâșni un crocodil care o trase la fund. 

Fratele femeii a văzut, dar n-a mai avut ce să facă. A plecat de la 
câmp către casa lui Rawser, unde o găsi pe Radjedet plângând, cu capul 
pe genunchi. 

— Stăpâno, ce-ai pățit? întrebă el. 

— Din cauza Thabicăi, sora ta, plâng, căci a plecat amenințând 
că ne va pâri! Cruzii aceia de hicsoşi ar putea să-mi omoare fiii! 

Atunci, el cobori capul, spunându-i: 

— Într-adevăr, nefericita a avut acest gând, dar am certat-o și, 
cum nu s-a liniștit, am bătut-o rău, iar ea s-a dus la fluviu să se spele. 
Acolo, în fața mea, a fost răpită de un crocodil! Moartea ei îmi apasă 


sufletul, dar a fost vrerea zeilor. 

— Chiar trebuia să se întâmple așa, frate Khnum? întrebă Isis. 

— Nici mie nu-mi place finalul ăsta, însă zeul Sobek, prin 
crocodil, a jucat rolul neînduplecatului Destin, păzind Dreptatea. 
Drumul pe care pornise acea ființă o ducea spre distrugere... Dacă 
ajungea să trădeze, după ce ar fi dat informaţia, cu siguranţă, primea 
batjocura, iar, la judecată, sufletul ei îngreunat ar fi hărăzit-o morții 
veşnice. Așa, kha-ul ei are calea deschisă spre renaștere, pentru că n-a 
apucat să ducă la îndeplinire ticăloşia! 

— Oare e vina noastră că Legile cerești nu sunt îndeajuns de 
clare pentru muritori? 

— Ce vrei să spui, Divină Regină? 

Isis nu răspunse. Era ceva ce o frământa de mii de ani. Dacă se 
întâmplă să afli, fie şi din greşeală, tainele divine, de vei încerca să le 
foloseşti egoist pentru plăcere ori câştig, vei fi comis cel mai greu păcat, 
căci amestecul meschin înjoseşte planurile Zeilor și compromite lupta 
lor perpetuă cu Răul, cu extincția completă. Adevăraţii cunoscători 
sunt retrași, trăiesc modest, ferindu-se de câștiguri peste nevoi, şi nu 
vor, cu niciun chip, să „profite” de cunoaștere, tocmai pentru că înțeleg 
rosturile lucrurilor. Profitul ascunde, de cele mai multe ori, o trădare. 
Unicul scop permis al bogăției, când e dăruită de divinitate, este 
căutarea răspunsurilor la marile întrebări. Egiptenii au excelat în 
această privinţă, oferind lumii un tezaur neprețţuit. Și, totuși, în ciuda 
nenumăratelor tragedii, pentru foarte mulți, această lege simplă pare 
greu de înțeles. 

Notă finală: Aproximativ în anul 1570 î.Hr. faraonul Ahmose I-ul 
a reuşit să-i alunge definitiv pe hicsoşi, în urma unor lupte întinse pe 
mai mulți ani, în care şi-a pierdut fratele. Ah-mose înseamnă „Luna s-a 
născut”, iar numele de tron a fost Nebpehtyre („Stăpânul puterii este 
Ra”). Este considerat întemeietorul Noului Regat și al dinastiei a 
XVIII-a, ai cărei regi au domnit timp de trei sute de ani, din ea făcând 
parte Tutankhamon și, ultimul, Horemheb. Lui Ahmose l-ul i se 
atribuie o domnie de 25 de ani, marcată de campanii militare 
victorioase şi de reluarea marilor construcţii de temple şi fortărețe. În 
perioada dinastiei a XVIII-a, Egiptul a devenit un imperiu și au fost 
create opere care dăinuie și astăzi. (după Peter A. Clayton, Cronica 
faraonilor) Pentru a respecta adevărul trebuie menționat şi faptul că 
Bast (Basted), protectoarea pisicilor, era o zeitate importantă a 


panteonului egiptean, înlocuirea ei aici cu un personaj minor, Bes, fiind 
o licenţă literară, dar în spiritul unui anume sincretism religios. 


